A BIZOTTSÁG JELENTÉSE A TANÁCSNAK ÉS AZ EURÓPAI PARLAMENTNEK 2011. évi hatodik éves jelentés a ciprusi török közösség gazdasági fejlődésének ösztönzését elősegítő pénzügyi támogatási keret létrehozásáról szóló, 2006. február 27-i 389/2006/EK tanácsi rendelet alapján nyújtott közösségi támogatások végrehajtásáról /* COM/2012/0243 final */





A BIZOTTSÁG JELENTÉSE A TANÁCSNAK ÉS AZ EURÓPAI PARLAMENTNEK 2011. évi hatodik éves jelentés a ciprusi török közösség gazdasági fejlődésének ösztönzését elősegítő pénzügyi támogatási keret létrehozásáról szóló, 2006. február 27-i 389/2006/EK tanácsi rendelet alapján nyújtott közösségi támogatások végrehajtásáról 1. Bevezetés A ciprusi török közösség gazdasági fejlődésének ösztönzését elősegítő pénzügyi támogatási keret létrehozásáról szóló 389/2006/EK tanácsi rendelet[1] (a továbbiakban: a támogatási rendelet) képezi a ciprusi török közösségnek való segítségnyújtás végrehajtásának alapját, és előírja, hogy az elért eredményekről éves jelentést kell beterjeszteni a Tanács és az Európai Parlament elé. A hatodik jelentés a 2011. évre vonatkozik. 2. A támogatás programozása 2006 és 2010 között 264 millió eurót programoztak a támogatási rendelet alapján, és az e korábbi finanszírozásból létrejött projektek közül 2011-ben még sok folyamatban volt. A 2011-es program kialakítása során figyelembe vették az érdekelt felekkel folytatott konzultációkat és a 2009-es és 2010-es értékeléseket. A támogatási rendelet célkitűzéseit követték, melyek a következők: Ciprus újraegyesítése a szociális és gazdasági fejlődés előmozdítása révén, a megbékélést és bizalomépítést támogató intézkedések, a civil társadalom támogatása, a ciprusi török közösség közelítése az Unióhoz, valamint a közösségi vívmányokkal összehangolt jogi szövegek előkészítése annak érdekében, hogy a ciprusi probléma átfogó megoldásának hatálybalépését követően ezeket azonnal alkalmazni lehessen. A 2011-es allokáció nem tartalmazott infrastruktúrához vagy nagyobb berendezésekhez nyújtott finanszírozást, mivel már jelentős infrastrukturális projektek voltak folyamatban. A 2011-es 28 millió EUR összegű allokációt két bizottsági határozat[2] alapján nyújtották. 3. végrehajtási mechanizmusok A programot egy uniós tagállam olyan területén hajtják végre, amely nem áll az adott tagállam kormányának tényleges ellenőrzése alatt, és ahol felfüggesztették az uniós vívmányok alkalmazását. A támogatás végrehajtása elsősorban centralizált irányítás formájában, az Európai Bizottság által történik. Néhány projektet a Bizottság az Egyesült Nemzetek Fejlesztési Programjával (UNDP) közösen irányít. A program megvalósítása során a Bizottságnak sajátos politikai, jogi és diplomáciai körülményekkel kell szembenéznie. Ad hoc megállapodásokra van szükség, melyek lehetővé teszik, hogy a hatékony és eredményes pénzgazdálkodás elveinek tiszteletben tartása mellett valósuljon meg a program. Az EU által finanszírozott támogatási programok esetében rendes körülmények között a kedvezményezett ország kormányával megkötött finanszírozási megállapodás határozza meg a támogatás végrehajtásának jogi keretét. A ciprusi török közösségnek nyújtott támogatás esetében azonban nem létezik ilyen megállapodás. A Bizottságnak a helyszínen alkalmazhatónak ítélt szabályokra és körülményekre kell támaszkodnia, ami bizonyos fokú kockázatot von maga után. E kockázatok kezelése és csökkentése a Bizottság felelősségi körébe tartozik, és a Bizottság többek között a következő intézkedéseket fogadta el ennek érdekében: intenzív nyomon követés és támogatás a kedvezményezettek számára, felülvizsgált kifizetési feltételek, az előzetes kifizetések összekapcsolása az aláírt beszerzési szerződések igazolásával, valamint a banki garanciák szélesebb körű használata. A Bizottság számít a ciprusi török közösség támogatására a program sikeres megvalósítása, és különösen annak hosszú távú fenntarthatósága érdekében. Egyeztetések folynak a ciprusi török érdekelt felekkel, hogy felmérjék igényeiket a jövőbeni finanszírozás kérdését illetően, továbbá a ciprusi török szakértők részt vesznek a pályázatértékelő bizottságok munkájában és kulcsszerepet játszanak a projektek irányítóbizottságaiban. A támogatási program maximális eredményességéhez és végső soron az újraegyesítés céljának megvalósításához továbbra is elengedhetetlenül fontos a ciprusi török és görög közösség közötti együttműködés. A 2006-ban a Bizottság Bővítési Főigazgatóságán belül létrehozott programcsoport a Nicosia északi részén található két programtámogató irodát (EUPSO) használja, az irodai logisztikai szolgáltatásokat szolgáltatási szerződés keretében biztosítják. Az iroda helyi bázisul szolgál a projektek végrehajtásához és a ciprusi török érdekelt felekkel való kapcsolattartáshoz. A Bizottság ciprusi képviselete szintén otthont ad találkozóknak és szemináriumoknak, valamint szokásos feladatköre keretében tájékoztatást nyújt a ciprusi nagyközönségnek a programról. A támogatás végrehajtásának jogi keretét meghatározó finanszírozási megállapodás híján nem könnyű ágazatfejlesztési programokat kialakítani. A támogatási program ezért jelentős összegben nyújt vissza nem térítendő támogatást, különösen nem állami szereplők, többek között nem kormányzati szervek, kkv-k, gazdálkodók és diákok részére. A vissza nem térítendő támogatások kezelése jelentős humánerőforrásokat igényel az EUPSO részéről, és 2011-ben a személyzet alacsony létszáma és gyakori cserélődése miatt nagy kihívásokat jelentett a személyzeti kérdés, és ez a prioritások szigorú meghatározását tette szükségessé. A ciprusi török közösségnek nyújtott uniós támogatás egyik kihívása a közép- és hosszú távú tervezés nehézsége. A programot jelenleg az uniós költségvetés tartalékkeretéből finanszírozzák, mivel nem része a 2007–2013-as időszakra vonatkozó többéves pénzügyi keretnek és nincsenek hozzá garantált éves allokációk. Ugyanakkor több olyan – többek között az uniós vívmányoknak való jövőbeli megfelelés szempontjából jelentőséggel bíró – ágazat van, ahol a teljes mértékben sikeres intervencióhoz többéves támogatásra van szükség. 4. Végrehajtás a jelentéstételi időszak alatt 4.1. Általános áttekintés A 2011-es évben a 2006-os program keretében finanszírozott jelentős szállítási és nagy építkezési szerződések teljesítésükhöz közeledtek a vízügy, a szilárd hulladékok, a természetvédelem, az energiaipar és a távközlés területén. Számos támogatási szerződést teljesítettek a civil társadalom nem kormányzati szervezetei, a kkv-k, a vidékfejlesztés, az iskolák, az ösztöndíjak és a képzési szervezetek számára kialakított különböző programok keretében. E programok támogatására jelentős technikai segítségnyújtásra is sor került. Az Egyesült Nemzetek Fejlesztési Programjával közösen igazgatott műveletek támogatták az eltűnt személyek bizottságát, a szennyvízkezelést és a városi és helyi infrastruktúra javítását. A Bizottság felhatalmazása a támogatási rendelet alapján kiterjed arra is, hogy előkészíti a közösségi vívmányoknak a ciprusi probléma megoldását követő teljes körű alkalmazását és végrehajtását, valamint tájékoztatást nyújt az Európai Unió politikai felépítéséről és jogrendjéről a ciprusi török közösség számára. A 2009 óta eltelt két év az intenzív projektvégrehajtás időszaka volt, és ennek során a Bizottság jelentős tapasztalatra tett szert a helyi korlátozó tényezők kezelésében. Annak ellenére, hogy jelentős olyan infrastruktúra-beruházások vannak, amelyek hamarosan átadhatók a kedvezményezettnek, továbbra is gondot jelent a projektek fenntarthatósága. A Bizottság törölni kényszerült azokat a beruházási szerződéseket, amelyek a Sirianokhori/Kümkoy térségébe tervezett tengervíz-sótalanító létesítmény megépítésére, továbbá négy potenciális Natura 2000 területként meghatározott különleges környezetvédelmi területen épülő természetvédelmi létesítmények építésére vonatkoztak. További problémát jelentett 2011-ben a Ciprus északi részén kiállított bankgaranciák helyzete. Az egyik helyi vállalkozó a helyi „bíróságon” pert indított, hogy a Bizottság a szerződés megszüntetését követően ne érvényesíthesse az előzetes és a végrehajtási garanciákat. Ez a kérdés a program egésze szempontjából jelentőséggel bír, és amíg nem rendeződik, a helyi bankgaranciák hatékonysága aggodalmakra ad okot. 4.2. Előrehaladás a célkitűzések terén A támogatási program átfogó célja, hogy a ciprusi török közösség fejlődésének ösztönzése révén elősegítse Ciprus újraegyesítését, különös hangsúlyt fektetve a sziget gazdasági integrációjára, a két közösség közötti és az EU-val ápolt kapcsolatok javítására, valamint az uniós jog végrehajtására való felkészülésre a ciprusi probléma átfogó rendezésének eredményessége esetén. Jelentős előrelépés történt számos területen, különösen a vízügy a szennyvíz és a környezetvédelem ágazatában, és vannak azt alátámasztó információk, hogy a kormányzat felügyelete alatt álló területek és Ciprus északi része között csökkent az egy főre jutó GDP különbsége, bár az adatok hiányossága miatt nem alkotható erről teljesen egyértelmű kép. 4.2.1. 1 célkitűzés: Az infrastruktúra fejlesztése és átalakítása Ami a vízügyi ágazatot illeti, a Nicosia északi részén, valamint Kyrenia, Kioneli/Gonyeli és Lefke/Lefka településeken húzódó elöregedett azbeszt-beton vízvezetékek cseréje 2011-ben befejeződött. Nicosiában a kedvezményezett a szivárgás jelentős csökkenéséről számolt be, ennek köszönhetően Nicosia északi részén a vízszolgáltatás egészét nézve a fogyasztónkénti napi vízfogyasztás 0,67 m3-ről 0,40 m3-re csökkent. Morphou/Güzelyurt területén 2011 második felében kezdődött meg a szennyvízkezelő telep üzembe helyezése. Ezenfelül 53 km csatornahálózat és 43 km vízvezeték kiépítésére került sor. Miután valamennyi házcsatlakozás elkészül, először válik lehetővé a régióban a szennyvízelvezetés és –kezelés mintegy 10 700 fő számára, csökkentve ezáltal a földfelszín alatti vízforrások szennyeződését. Famagusta térségében hamarosan elkészül a mintegy 30 000 főt szolgáló új szennyvízkezelő infrastruktúra, üzembe helyezésére 2012 első felében kerül sor. A projekt 50 km csatornahálózatot és 45 km vízvezetéket hoz létre. A famagustai és a morphou-i projekt esetében is elhúzódott az építkezés, ami tovább terhelte a korlátozott felügyeleti erőforrásokat. Mia Milia/Haspolat térségében 2011-ben folytatódott a két közösséget szolgáló új nicosiai szennyvízkezelő telep kivitelezése, amelyet az EU és a Nicosiai Csatornázási Tanács társfinanszírozott és az UNDP keretében valósul meg, üzembe helyezése 2012 második felében várható. A vízügyi ágazatban a legnagyobb projekt a Sirianokhori/Kumköy térségébe tervezett tengervíz-sótalanító létesítmény volt, amely 100 000 főnek volt hivatott vízszolgáltatást biztosítani és a morphou-i víztározó – a terület jelenlegi fő vízforrása – túlzott kiaknázásának visszafogását célozta. A program nehézségekbe ütközött, többek között azért, mert a török hadsereg korlátozta a területhez való hozzáférést. E problémák 2010 végén léptek fel; és a korlátozások 2011 márciusában történő megszüntetését követően a vállalkozó nem volt hajlandó folytatni a munkálatokat. A Bizottság 2011 decemberében megszüntette a szerződést. A természetvédelem terén valamennyi különleges környezetvédelmi terület esetében gazdálkodási tervvázlat készült, és konzultációkra került sor a helyi érdekeltekkel. Több mint 600 km turistaút-hálózat készült el. Négy különleges környezetvédelmi terület esetében gondot jelentett az információs és igazgatási központok építése során a vállalkozó nem kielégítő teljesítménye, így a Bizottság 2011 novemberében megszüntette a szerződést. A szerződés értelmében a döntőbírósági eljárás helye Belgium, ám a helyi ciprusi török vállalkozó a helyi „bíróságon” pert indított, hogy a Bizottság a szerződés megszüntetését követően ne érvényesíthesse a helyi bank által nyújtott előzetes és végrehajtási garanciákat. Amíg nem rendeződik ez az ügy, a helyi bankgaranciák hatékonysága aggodalmakra ad okot. Az épületek befejezése a 2012-ben megoldandó kihívások közé tartozik. Eközben a természetvédelmi munkacsoportoknak szánt eszközök átadása és felhasználása késedelmet szenved. A szilárd hulladékok tekintetében a Kato Dhikomo/Așağı Dikmen területen található szemétlerakó rehabilitálása és lezárása jól haladt előre, és 2012 első felében fog lezárulni. A famagustai hulladékátrakó állomás és a Koutsoventis/Güngör közelében épülő új hulladéklerakó 2011-ben elkészült. A létesítmények átadása és üzembe helyezése azonban késett, mert a kedvezményezett nem tudta kialakítani a szükséges működtető szervet. Szintén késések adódtak abból, hogy egy közeli egyetem környezetvédelmi okokból eljárást kezdeményezett a helyi „bíróságon”. A „bíróság” elutasította a keresetet, ám eközben a Kato Dhikomo/Aşağı Dikmen helyszín közelében levő új területen ideiglenes szemétlerakás indult meg. A Nicosia északi részén található legfontosabb kórház egészségügyi hulladékkezelő létesítményét 2011 végén átadták. Az energia ágazatában lezárultak a fennmaradó szállítási és technikai segítségnyújtási szerződések. Az 1,27 MW teljesítményű napenergia-erőmű kihívást jelentő építése lezárult, és 2011 novembere óta a létesítmény teljes kapacitással működik. A generátor és a vezérlő rendszer hatékony és fenntartható működtetéséhez azonban a kedvezményezettnek külön személyzetet kell biztosítania. A villamosenergia-ellátás szerkezetátalakítását és az ágazati szakpolitika reformját célzó technikai segítségnyújtást az érintett felek együttműködésének hiánya miatt nem sikerült hatékonyan megvalósítani. A távközlés ágazatában a hálózatfejlesztéshez szükséges összes eszközt kiszállították a helyszínekre és jórészüket üzembe is helyezték, ám késések jelentkeztek a kedvezményezett részéről az építési területek előkészítése és a technikai közreműködés terén. A projekt várhatóan 2012 közepén lezárul. A technikai segítségnyújtási komponenst ennek megfelelően meghosszabbították. 2011 decemberében elfogadták az elektronikus hírközlés liberalizációjának módját meghatározó „törvényt”. A szolgáltatásnyújtás és a hálózatüzemeltetés szétválasztását garantáló feltételek még mindig nem teljesültek, erre az uniós finanszírozású eszközök zökkenőmentes átadásának és fenntartható használatának biztosításához szükség van. A közlekedésbiztonsági projekt keretében valamennyi technikai segítségnyújtási és ellátási projekt lezárult. Elkészültek a forgalomirányítási tervek, a baleseti információs adatbázis és adatgyűjtési rendszer hatékonyan működik, a járművek műszaki állapotának ellenőrzésére szolgáló berendezést üzembe helyezték és működtetik. A közlekedésbiztonsági felvilágosító kampányra 2011 elején került sor, és azonnali kedvező eredményeket tudott felmutatni, mivel a súlyos balesetek száma jelentősen csökkent. Végül közlekedési balesetek leggyakoribb helyszínei, az ún. „fekete foltok” felszámolására irányuló projekt a többszöri csúszást követően feltehetőleg 2012 első felében befejeződik. 4.2.2. 2 célkitűzés: A társadalmi és gazdasági fejlődés ösztönzése Négy technikai segítségnyújtási csapat folytatott képzési és segítségnyújtási tevékenységet a gazdálkodók, állatorvosok és vidékfejlesztési felek javára, a támogatások végrehajtásához nyújtott támogatást is beleértve. A Mezőgazdasági termelés javítása és a Vidéki vállalkozások támogatása című támogatási program 2011-ben befejeződött, ugyanakkor a Falvak kezdeményezései alapján történő közösségfejlesztés program 37 projektje közül sok késett, különösen az infrastrukturális beruházások beszerzése miatt. Két további pályázati felhívás készült, amelyekhez a 2011-es költségvetés nyújt finanszírozást. A UNDP-vel közös irányítással végrehajtott, Városi és helyi infrastruktúra javítása című projekt keretében rehabilitációs munkálatok valósultak meg Ciprus északi részén számos faluban (Louroukina/Akıncilar, Tremetousia/Erdemli, Galinoporni/ Kaleburnu és Kormakitis/Kormacit). A fallal kettéválasztott Nicosia városának északi részén található piac felújítása tovább folyt, elkészülte 2012-ben várható. Az általános és a középfokú oktatás jelenleg zajló reformjához biztosított technikai segítségnyújtás továbbra is a főbb érintettek kapacitásainak fejlesztésére összpontosított, amelyet többek között az iskolai tanácstagok szűk csoportja számára szervezett intenzív képzéssel, tanulmányutakkal, a gyermekközpontú oktatás megvalósításához szükséges képzésekkel és támogatással, új minőségi előírások kidolgozásával, valamint az európai információkezelési rendszer fejlesztéséhez való hozzájárulással valósítottak meg. A projekt 2011 decemberében ért véget. A projekt fő eredménye a Ciprus északi részének oktatási ágazata jövőképét és küldetését meghatározó dokumentumtervezet volt. A helyi iskolákkal aláírt 72 támogatási szerződés többsége 2011-ben lezárult. Csak hét folytatódik 2012-ben is. Technikai segítségnyújtást biztosítottak a szakmai oktatás és a képzési rendszerek, az egész életen át tartó tanulás és aktív munkaerő-piaci intézkedések fejlesztésének érdekében, amelynek részeként Nicosia városában egy új munkaügyi központ nyitotta meg kapuit, továbbá külföldi tanulmányutakat és konferenciákat is szerveztek. Az erőfeszítések az érdekelt felek számára többek között a vállalkozói készség és a pályaorientációs tanácsadás terén nyújtott képzésekre összpontosultak, és nagyon gyümölcsözőnek bizonyult a helyi felelősökkel való együttműködés. A projekt 2012 februárjában ért véget. Az egész életen át tartó tanulást, a társadalmi befogadást és az aktív munkaerő-piaci intézkedéseket szolgáló projekt keretében 2008 óta 31 támogatási szerződést nyújtottak a kkv-k, kereskedelmi kamarák és egyéb képzési szervezetek részére. Ezek többsége 2011-ben lezárult, csak kettő folytatódik 2012-ben. A kkv-k versenyképességének ösztönzésére 23 támogatási szerződés volt folyamatban 2011-ben. A kedvezményezett kkv-k uniós támogatásokkal kapcsolatos tapasztalatainak hiánya miatt késések voltak tapasztalhatóak, ám 2012-ben valamennyi szerződés lezárul. A magánszektor a helyes vállalati gyakorlatok ösztönzésére irányuló technikai segítségben is részesült. Jelentős eredmény volt, hogy a ciprusi török közösség elfogadta a magánszektor fejlesztési stratégiáját. Ágazatspecifikus marketingkezdeményezésekre is sor került Nicosiában és Famagustán a helyi termékek népszerűsítése érdekében. 2011-ben képzés indult a vállalkozói készség és a projektciklus-menedzsment terén, amely 2012-ben is folytatódik. Az IKT ágazatában segítséget biztosítottak az elektronikus kormányzásra vonatkozó stratégia kialakításához. 4.2.3. 3 célkitűzés: A megbékélés, a bizalomépítő intézkedések és a civil társadalom részére nyújtott támogatás megerősítése Az eltűnt személyek bizottsága számára az UNDP-vel közös irányítás mellett folyamatos támogatást nyújtanak az exhumáláshoz, azonosításhoz és a földi maradványok hazaszállításához. A munka jelenleg inkább az egyedi exhumálásokra összpontosul, nem a tömegsírokra, és ez kihat az eljárás sebességére. A munka folytatása érdekében 2012-ben valószínűleg új hozzájárulási megállapodás aláírására kerül sor az UNDP-vel. Az ütköző zóna aknamentesítése szinte teljesen befejeződött. Az ütközőzónán belüli fennmaradó aknamezőkhöz való hozzáférésről, illetve az aknamentesítésnek az ütközőzónán kívüli területekre való kiterjesztéséről nem jött létre megállapodás, és ez hátráltatja az uniós forrásból finanszírozott aknamentesítési tevékenységek folytatását. A projekt végső értékelése kedvező volt, kiemelve, hogy valamennyi érdekelt fontosnak tartja a projektet. Az aktív civil társadalmat támogató három támogatási program keretében finanszírozott 44 projekt közül 27 majdnem vagy teljesen lezárult. Tíz projekt tevékenységei zárulnak le 2012-ben. Technikai segítségnyújtási csapat nyújtott iránymutatást a pályázók számára a támogatások kezelésével kapcsolatban. A 2012-es támogatási pályázati felhíváshoz több képzési lehetőségnek kell társulnia, mert számos esetben az derült ki, hogy a támogatások kedvezményezettjei nem rendelkeznek megfelelő képességekkel a jó minőségű uniós támogatási pályázatok összeállításához, a támogatások igazgatásához és a tevékenységi jelentések elkészítéséhez. 4.2.4. 4 célkitűzés: A ciprusi török közösség közelítése az Európai Unióhoz Az ösztöndíjprogram ötödik évére 89 ösztöndíjat ítéltek oda (9 tanár, 1 felsőfokú végzettséggel még nem rendelkező diák és 79 diplomás hallgató számára) – a tanulmányi és képzési programok tekintetében nem voltak megkötések, de kiemelt jelentőséget élveztek a műszaki és az adminisztratív területek, ahol a ciprusi török közösségben készséghiány tapasztalható. 2012-ben sor kerül az ösztöndíjprogram értékelésére. A népszerűsítést főként az Infopoint projekt szolgálta; a 2011-es év mozgalmasnak bizonyult, 37 rendezvényt tartottak. A legnagyobb uniós finanszírozású eseményt a ciprusi török gyermekjóléti egyesülettel együttműködésben szervezték, a rendezvény mintegy 1000 részvevőt vonzott. Emellett videoklipek és fotóarchívumok készültek, továbbá két tudományos konferenciát rendeztek nemzetközi hírű tudósok, valamint helyi ciprusi török és ciprusi görög kutatók részvételével. Ezenkívül az Infopoint nyolc hírlevelet adott ki török nyelven és egyet angol nyelven a támogatási programról és aktuális uniós kérdésekről. 4.2.5. 5 célkitűzés: A ciprusi török közösség felkészítése a közösségi vívmányok bevezetésére és végrehajtására A Bizottság technikai segítségnyújtás és információcsere (TAIEX) eszköze az arra való felkészülésben segíti a ciprusi török közösséget, hogy a ciprusi probléma átfogó rendezését követően végrehajtsák a közösségi vívmányokat. A TAIEX támogatja a közösségi vívmányoknak megfelelő jogszabálytervezetek elkészítését, ezek ezt követő felülvizsgálata és jóváhagyása a helyi eljárások alapján történik. A TAIEX révén 2011-ben több mint 80 uniós szakértő 528 intézkedést valósított meg, többek között képzéseket, munkaértekezleteket és tanulmányi utakat. A tevékenységek a közösségi vívmányok jövőbeni alkalmazására irányuló programot követték, amely az intervenció középtávú keretét biztosítja. A közösségi vívmányok jövőbeni alkalmazására irányuló program 13 ágazata mellett 2011-ben támogatást nyújtottak az áruk szabad mozgása, a szellemitulajdon-jogok és a szakmai képesítések kölcsönös elismerése terén is. Az uniós forrásoknak a ciprusi kérdés rendezését követő jövőbeli kezeléséhez kapcsolódóan képzést szerveztek az állami kiadások igazgatásának területén is. Végül a zöld vonalat átlépő kereskedelem (866/2004/EK rendelet) szintén támogatást kapott azáltal, hogy a TAIEX uniós tagállami szakértőit mozgósították, hogy rendszeres állat- és növény-egészségügyi természetű vizsgálatokat végezzenek burgonyán és halakon. 2011 végén a kedvezményezettekkel együttműködésben előkészületek kezdődtek a TAIEX-támogatás új ciklusára. A levegőminőség megfigyelésére irányuló három szállítási szerződés keretében az előző évek során nyújtott berendezések használatban vannak. Az ágazatra vonatkozó két technikai segítségnyújtási szerződés lezárult. A berendezés segíti az új környezetvédelmi „törvény” tervezetének való megfelelést. A fenntarthatósághoz hosszú távon a személyzet és a karbantartás biztosítása melletti elkötelezettség szükséges. A jóváhagyási eljárás révén a közösségi vívmányokkal való összehangolást szolgáló "jogszabálytervezetek" előrehaladása azonban a vártnál lassabban történt. A távközlési reformról szóló „törvényt” végül 2011 végén elfogadták, a környezetvédelmi „törvény” tekintetében azonban késés jelentkezett. 4.2.6. Egyéb projektek A Világbankkal a növekedést és a fenntartható fejlődést szolgáló gazdaságelemzési program megvalósítására irányuló, 1 millió EUR értékű vagyonkezelői alapot 2011-ben újraindították, és decemberben állapotfelmérő jelentés készült el. 4.3. Pénzügyi végrehajtás (szerződések és kifizetések) 4.3.1. Szerződéskötés A 2011. évi kötelezettségvállalási előirányzatok összege 7,45 millió EUR volt (a januári előrejelzés szerinti 11,2 millió EUR 66%-a). Az iskoláknak nyújtott támogatásra vonatkozó kötelezettségvállalásokat és az UNDP-vel a kulturális örökség területére vonatkozóan kötendő hozzájárulási megállapodást 2012-ig halasztották. 4.3.2. Kifizetések 2011-ben a kifizetések összesen 49,98 millió eurót tettek ki (a januári előrejelzés 67 %-a). Az év folyamán azonban újraértékelték a célértéket és 24,5 millió euróval csökkentették. Erre két beruházási projekt leállítása, a vízügyi és távközlési terület nagyszabású projektjének késései, valamint egyes támogatási projektek – különösen a falusi infrastruktúrák javítását célzók – késedelmes lezárása miatt volt szükség. A felülvizsgált becslések 100 %-át kifizették. 2011 végéig összesen 179 millió eurót fizettek ki (ez a program 2006-os indulásától számított teljes szerződéses összeg 69 %-a). 2011 végén 533 projekt volt lezáratlan. 4.4. Nyomon követés A közbenső felülvizsgálati mechanizmus (IRM) félévente fórumként szolgál a program részletes megvitatásához a kedvezményezettekkel. Az Európai Bizottság alkalmazottai emellett folyamatos nyomon követést végeznek helyszíni látogatások, terepszemlék és a projektek irányítóbizottságainak ülései keretében. A TAIEX tevékenységeit több mint 20 projektirányító csoport révén követik nyomon. 2011 folyamán e csoportok mindegyike két ülést tartott, a nyomon követési rendszer keretében félévente tartott ülések mellett. A TAIEX logisztikai műveleteit a TAIEX online igazgatási rendszere segítségével követi nyomon. A legtöbb beavatkozási területen a kedvezményezettek tapasztalatlansága vagy kapacitással kapcsolatos problémák miatt végrehajtási nehézségek vagy késések jelentkeznek. A támogatások kedvezményezettjei számára például nehézségeket okoztak az uniós eljárások, különösen a támogatási finanszírozást alkalmazó beszerzések. E problémák megoldására programirányítási egységeket hoztak létre, hogy segítsék a támogatások kedvezményezettjeit a támogatások igazgatásában. Az infrastrukturális vagy szállítási projektek esetében a működtetésért és fenntartásért felelős központi vagy helyi ciprusi török igazgatási szerv számára számos esetben gondot okoz az, hogy megfelelő forrásokat biztosítson vagy megfelelő struktúrákat hozzon létre. Az átadási folyamat során a kedvezményezett megfelelő technikai segítségnyújtásban részesül. 4.5. Audit és ellenőrzések Az Európai Számvevőszék 2011-ben teljesítményellenőrzést hajtott végre. A jelentést 2012-ben teszik közzé. A Bővítési Főigazgatóság Belső Ellenőrzési Szolgálatok Egysége által 2008-ban végzett ellenőrzési jelentést 2011-ben nyomon követés egészítette ki, amelynek következtetése szerint valamennyi ajánlás teljesült, bár a beruházások és szolgáltatások átadása terén némi fennmaradó kockázatot azonosítottak. 2010 végén a Bővítési Főigazgatóság operatív ellenőrzési és értékelési egysége utólagos ellenőrzést végzett, hogy ellenőrizze 23 tranzakció jogszerűségét és szabályosságát. A 2011 májusában kiadott záró jelentés tett néhány megállapítást, amelyeket jelenleg vizsgálnak. 12 kiválasztott támogatási szerződésre vonatkozóan külső ellenőrzésre került sor, a záró jelentés 2012 első felében várható. 4.6. Értékelés A vízügyi ágazat felülvizsgálatát 2011-ben kezdeményezték, ez hozzájárul majd a jövőbeli programozáshoz. 2011-ben a ciprusi török gazdaság gazdasági vonatkozásaira irányuló Világbank-tanulmány készítését is megkezdték. 2012-re nagyszabású értékelés van tervbe véve, mivel a 2006-os program jelentős része ekkor zárul le. 4.7. Tájékoztatás, nyilvánosság és népszerűsítés Az népszerűsítést az Infopoint révén biztosították (lásd a 4. célkitűzést). Ezenfelül a különböző projektek technikai segítségnyújtási csoportjait bízták meg az népszerűsítéssel. A támogatások kedvezményezettjei is számos rendezvényt szerveztek a projektek lezárása alkalmából. A Bizottság ciprusi képviselete a ciprusi török közösséget segítő támogatási programról hat sajtóközleményt tett közzé. 4.8. Konzultációk a Ciprusi Köztársaság kormányával Rendszeres találkozókat tartottak a Ciprusi Köztársaság kormányának képviselőivel, különösen a Bizottság magas rangú tisztviselőinek ciprusi látogatása alkalmával. A Bizottság emellett a brüsszeli Állandó Képviselettel is rendszeresen találkozik. A Bizottság továbbra is számít a Ciprusi Köztársaság kormányának együttműködésére az ingatlanok tulajdonjogának ellenőrzése terén. 5. Következtetések A program végrehajtása során továbbra is kihívások jelentkeznek amiatt, hogy nincsen hivatalosan elismert kedvezményezett vagy közvetlen intézményi szerkezetátalakítási program. Nehéznek bizonyul haladást érni el a rendelet célkitűzésének megvalósítása – azaz Ciprus újraegyesítésének a ciprusi török közösség gazdasági fejlődésének ösztönzése révén való elősegítése – felé, tekintettel a működési környezetre és a Ciprus északi részén fennálló különösen nehéz politikai és gazdasági helyzetre. A közösségi vívmányok jövőbeli elfogadására és végrehajtására való felkészülés folyamata lassú, és a ciprusi török közösség valószínűleg számos területen komoly támogatásra szorul majd a közösségi vívmányoknak való megfelelés tekintetében a ciprusi probléma megoldását és az újraegyesítést követően is. A jelentési időszakban a tevékenységek a 2006-os program befejezésére összpontosítottak. Számos jelentős, infrastrukturális beruházásokra és berendezések szállítására irányuló projekt került közel lezárásához. A morphou-i szennyvízkezelő telep megkezdte a szennyvízátvételt, és a júliusban befejezett és átadott kísérleti napenergia-erőmű teljes kapacitással működik. Erőfeszítésekre került sor, hogy felkészítsék a kedvezményezettet az átadásra és a jövőbeli működésre, ám a források és a tapasztalat hiánya miatt a ciprusi török adminisztráció részéről jelentős további elkötelezettségre és hozzájárulásra van szükség a beruházások fenntarthatóságának biztosításához. Számos esetben a nem megfelelő struktúrák és a tisztázatlan felelősségi körök jelentik a fő okot. E problémára 2012-ben megoldást kell keresni. A 2009 óta indított számos támogatási program kedvező visszhangra talált, ám jelentős humánerőforrásokat kötött le, részben azért, mert a kedvezményezettek nem rendelkeztek tapasztalattal a projektmenedzsment és pénzügyi igazgatás terén. Mivel a 2006-os program jelentős része lezárult, a támogatási program átfogó felülvizsgálati értékelésére van szükség, továbbá ágazatspecifikus hatásvizsgálatokat kell végezni – minderre 2012-ben kerül sor. A programcsoport humánerőforrásainak biztosítása továbbra is kihívást jelent, részben azért, mert a program összetételében jelentős hányadot képviselnek a vissza nem térítendő támogatások, ám a bizottsági szolgálatok humánerőforrásaira vonatkozóan tervezett általános létszámcsökkentés miatt is. A programnak előnyére válna a jelentősebb közép-és hosszú távú tervezés, ehhez a működési és munkaerőköltségek finanszírozásának tartósabb rendezése szükséges. [1] HL L 65., 2006.3.7., 5. o. [2] A C(2011) 337. és a C(2011) 4433. sz. bizottsági határozat.